Rīgā

|  |  |
| --- | --- |
| Datums skatāms laika zīmogā | Nr. 18/TA-767/2345 |
| Uz 30.03.2021. | Nr. 1-5/65 |

Tiesībsargam

tiesibsargs@tiesibsargs.lv

Par atbalstu Covid-19 izraisītās krīzes apstākļos

Ministru kabinets ir izskatījis tiesībsarga 2021. gada 30. marta vēstuli Nr. 1-5/65 ar aicinājumu novērst Ministru kabineta 2020. gada 10. novembra noteikumu Nr. 676 "Noteikumi par atbalstu Covid-19 krīzes skartajiem uzņēmumiem apgrozāmo līdzekļu plūsmas nodrošināšanai" (turpmāk – MK noteikumi Nr. 676) 16.5. apakšpunkta neatbilstību Latvijas Republikas Satversmes (turpmāk – Satversme) 1. pantam un sniedz šādu atbildi.

**I. Valsts atbalsts Covid-19 krīzes radīto seku pārvarēšanai *(saskaņas un līdzsvara princips)***

Lai sniegtu uzņēmējiem un darba ņēmējiem valsts atbalstu saistībā ar Covid-19 infekcijas izplatības radīto seku ierobežojumiem, Ministru kabinets, pamatojoties uz Covid-19 infekcijas izplatības seku pārvarēšanas likumā noteikto pilnvarojumu, ir ieviesis vairākus atbalsta veidus uzņēmējiem un darba ņēmējiem. Attiecīgi Ekonomikas ministrija izstrādājusi divu veidu atbalsta mehānismus:

1) lai nodrošinātu darba ņēmēju sociālo aizsardzību, nodrošinot darba ņēmējus ar iztikas līdzekļiem saistībā ar valstī noteiktajiem saimnieciskās darbības ierobežojumiem, Ministru kabinets 2020. gada 24. novembrī pieņēma noteikumus Nr. 709 "Noteikumi par atbalstu par dīkstāvi nodokļu maksātājiem to darbības turpināšanai Covid-19 izraisītās krīzes apstākļos", kas paredz darba ņēmējam iespēju saņemt atbalstu par dīkstāvi. Vienlaikus – saskaņā ar Ministru kabineta 2020. gada 10. novembra noteikumiem Nr. 675 "Noteikumi par atbalsta sniegšanu nodokļu maksātājiem to darbības turpināšanai Covid-19 krīzes apstākļos" – darba devējam ir tiesības pieteikt darba ņēmēju algu subsīdijas atbalstam. Iepriekš minētie atbalsti, jo sevišķi atbalsts par dīkstāvi, savā būtībā nodrošina sociālu funkciju;

2) savukārt, lai sekmētu Latvijas tautsaimniecības atveseļošanos un nodrošinātu apgrozāmo līdzekļu plūsmu saimnieciskās darbības veicējiem, kā īstermiņa risinājums tika izstrādāti MK noteikumi Nr. 676, paredzot sniegt atbalstu dzīvotspējīgiem un godprātīgiem nodokļu maksātājiem (darba devējiem) Covid-19 infekcijas otrā izplatīšanās viļņa ierobežojumu pārvarēšanai.

MK noteikumi Nr. 676 ir izstrādāti, ievērojot Eiropas Komisijas 2020. gada 19. marta paziņojuma "Pagaidu regulējums valsts atbalsta pasākumiem, ar ko atbalsta ekonomiku pašreizējā Covid-19 uzliesmojuma situācijā" (C(2020)1863) (turpmāk – Pagaidu regulējums) nosacījumus (t. sk. atbalsta perioda un kopējā apmēra nosacījumus), kā arī pamatojoties uz Covid-19 infekcijas izplatības seku pārvarēšanas likuma 2. pantā un 15. panta trešajā daļā noteikto deleģējumu. Līdz ar to atbilstoši minētā likuma normās ietvertajai likumdevēja gribai Ministru kabinetam, izstrādājot atbalsta tiesisko regulējumu, bija jāņem vērā noteiktais nosacījums, ka Ministru kabinets, izvērtējot ekonomisko situāciju, nosaka kritērijus un kārtību, kādā piemērojami minētā likuma 15. pantā noteiktie pasākumi un īpašie atbalsta mehānismi nodokļu maksātājiem, kurus skārusi Covid-19 izraisītā krīze[[1]](#footnote-2). Proti, no minētā izriet, ka atbilstoši likumdevēja gribai Ministru kabinets nav tiesīgs noteikt īpašo atbalsta mehānismu piemērošanu nodokļu maksātājiem bez jebkādu kritēriju noteikšanas.

Vienlaikus norādām, ka atbalsta programma izstrādāta, ņemot vērā ar Ministru prezidenta 2020. gada 16. marta rīkojumu Nr. 2020/1.2.1.-62 "Par vadības grupu Covid-19 radīto ekonomisko seku operatīvai novēršanai uzņēmējdarbībā un nodarbināto atbalstam" izveidotās vadības grupas diskusiju rezultātā nolemto, konsultējoties ar uzņēmējus pārstāvošajām organizācijām.

**II. Kritēriju izvēle *(vienādos un salīdzināmos apstākļos esošu personu vienlīdzība un labumu sadale proporcionāli nopelniem)***

MK noteikumi Nr. 676 paredz valsts atbalsta nosacījumus, kas atbalsta pretendentiem – uzņēmējiem ir jāizpilda, lai kvalificētos atbalstam.

Pirmkārt, MK noteikumu Nr. 676 6. un 7. punkts nosaka atbalsta apmēru, kas vērtējams kā procentuālais apmērs no uzņēmuma bruto darba algas (tai skaitā arī veiktās darba devēja valsts sociālās apdrošināšanas obligātās iemaksas) kopsummas, par kuru samaksāti darba algas nodokļi 2020. gada augustā, septembrī un oktobrī, bet ne vairāk kā 100 000 *euro* katrā atbalsta perioda mēnesī atsevišķi, un kopējā atbalsta summa, kas sniegta saskaņā ar Pagaidu regulējumu, nepārsniedz 1 800 000 *euro* vai 120 000 *euro* saistītu personu grupai.

Otrkārt, minētā atbalsta apmēra norma ir skatāma ne tikai ciešā sasaistē ar uzņēmēja nodokļu nomaksas kritēriju vai valsts budžeta iespējamo kapacitāti, bet arī tiek vērtēta ikviena uzņēmēja godprātība saimnieciskajā darbībā un izrietošajos pienākumos pret valsti un arī sabiedrību kā nodokļu maksātājam.

Attiecīgi MK noteikumu Nr. 676 16.5. apakšpunktā kā neatbilstības nosacījums ir noteikts, ka atbalstu nepiešķir, ja uzņēmums vai tā valdes loceklis iepriekšējā gadā un iesnieguma izvērtēšanas brīdī ir sodīts par pārkāpumu, kas attiecas uz uzņēmuma nodokļu saistībām, pārkāpumiem muitas jomā, vai par darba tiesiskās attiecības regulējošo normatīvo aktu pārkāpumu, izņemot gadījumu, ja par atsevišķu pārkāpumu ir piemērots brīdinājums vai naudas sods, kas nepārsniedz 151 *euro*, un gada laikā sodu kopsumma nepārsniedz 500 *euro*.

Ministru kabinets vērš uzmanību, ka administratīvās sodāmības norma tiek vērtēta par diviem datumiem – iepriekšējā gadā un iesnieguma izvērtēšanas brīdī. Tādējādi tiek vērtēts, vai pārkāpums ir izdarīts vienreiz vai tomēr tie tiek pieļauti atkārtoti, neievērojot normatīvo aktu prasības.

Likumu un Ministru kabineta noteikumu nezināšana neatbrīvo no atbildības. Sekojoši likums jāievēro arī tad, ja tas nepilnīgi apmierina taisnīguma prasības. Persona nevar tiesību normu vienkārši ignorēt un vēlāk paziņot, ka ir uzskatījusi to par prettiesisku. Noliedzoša un nievājoša attieksme pret tiesībām jeb tiesību nihilisms mazina demokrātiskas valsts funkcionēšanas spēju.

Ministru kabinets skaidro, ka MK noteikumu Nr. 676 2020. gada 26. novembrī Krīzes vadības grupas uzņēmējdarbības veicināšanai ietvaros notika konsultācijas ar uzņēmējus pārstāvošajām organizācijām par atbalsta programmas nosacījumiem, un tika nolemts, ka ir striktāk jāvērtē uzņēmumu kvalificējošie kritēriji. Attiecīgi noteiktsMK noteikumu Nr. 676 16.5. apakšpunkts.

*Analoģija valsts atbalsta nosacījumos nodokļu maksātājiem*

Attiecībā uz izvirzītajiem argumentiem par MK noteikumu Nr. 676 16.5. apakšpunktā iekļautajiem nosacījumiem un to robežvērtībām Ministru kabinets papildus skaidro, ka minētā pieeja nodrošina, ka, veicot "preventīvu pretendentu atlasi" un vienlaikus atbalstot godprātīgos uzņēmumus, ir iespējams ierobežot atbalsta novirzīšanu tiem nodokļu maksātājiem, kas līdz šim nav bijuši godprātīgi savu saistību izpildē. Papildus izvēlētajai pieejai ir potenciāls ilgtermiņā veicināt godīgu nodokļu nomaksu un normatīvā regulējuma ievērošanu. Šāda pieeja līdz šim izmantota arī Valsts ieņēmumu dienesta administrētās Padziļinātās sadarbības programmas ietvaros.

Atbilstoši Ministru kabineta 2018. gada 27. novembra noteikumu Nr. 748 "Padziļinātās sadarbības programmas darbības noteikumi" (turpmāk – MK noteikumi Nr. 748) 6. punktam, lai komersants kvalificētos priekšrocībām Padziļinātās sadarbības programmas ietvaros, tam ir jāizpilda virkne pamatkritēriju dalībai programmā, tai skaitā arī kritēriji attiecībā uz sodāmību. Attiecīgi MK noteikumu Nr. 748 6.6. apakšpunktā iekļauts MK noteikumu Nr. 676 16.5. apakšpunktā ietvertajam kritērijam identisks kritērijs.

Vēršam uzmanību, ka atbilstoši Ministru kabineta 2011. gada 19. decembra rīkojumam Nr. 673 "Par koncepciju "Par Padziļinātās sadarbības programmu"" Latvijā juridiskajām personām ir nodrošināta vienāda attieksme attiecībā uz nodokļu piemērošanu, pārskatu iesniegšanu, sodu piemērošanu un valsts attieksmi kopumā.

Attiecīgi līdz programmas ieviešanai valsts, slēdzot sadarbības līgumus ar juridiskajām personām, pamatojās tikai uz formālām un konkrētajā brīdī izpildāmām prasībām, neņemot vērā juridiskās personas kopējo praktisko darbību ilgākā laika periodā. Šā iemesla dēļ veidojās situācija, kad juridiskās personas, kuras pilda visas saistības pret valsti un cenšas ievērot visas normatīvajos aktos noteiktās prasības, attiecībās ar valsti bija vienlīdzīgā situācijā ar juridiskajām personām, kuras neuzskatīja par vajadzīgu strādāt godprātīgi, vai pat zaudēja tām.

Atbilstoši Ministru kabineta 2018. gada 27. jūnija rīkojumam Nr. 290 "Par konceptuālo ziņojumu "Par Padziļinātās sadarbības programmas darbību un tās attīstības modeli"" ir norādīts, ka Padziļinātās sadarbības programmas mērķis ir radīt sistēmu, kurā uzņēmumi, kas ir pierādījuši savu izcilību attieksmē pret valsti, no valsts puses saņem īpašu attieksmi un pretimnākošu sadarbību. Programmas ietvaros uzņēmumiem pieejamo pakalpojumu pieejamību un apkalpošanas ātrumu regulē atbilstoši to nodokļu nomaksas rādītājiem un administratīvo pārkāpumu skaitam.

Jānorāda, ka arī Augstākā tiesa ir vērsusi uzmanību, ka klaji prettiesiska rīcība nevar sniegt nodokļu priekšrocības (Augstākās tiesas Administratīvo lietu departamenta 2017. gada 1. novembra sprieduma lietā Nr. SKA-255/2017 7. punkts). Ņemot vērā, ka nodokļu priekšrocības ir uzskatāmas par valsts atbalstu, attiecīgi tieša valsts atbalsta gadījumā, sniedzot apgrozāmo līdzekļu grantu komersantiem, piemērojams līdzvērtīgs princips.

**III. Tiesiskā regulējuma efektivitāte**

Ministru kabinets apstiprina, ka no Satversmes 1. pantā nostiprinātā demokrātiskas republikas jēdziena izriet valsts varas pienākums savā darbībā ievērot tiesiskas valsts pamatprincipus. Lai to nodrošinātu, Ministru kabinets periodiski ir izskatījis apgrozāmo līdzekļu atbalsta programmas nosacījumus un vērtējis, vai tiesiskais regulējums joprojām ir efektīvs, piemērots un nepieciešams un vai tas kādā veidā nebūtu pilnveidojams, un attiecīgi, ņemot vērā valstī noteiktos ārkārtējās situācijas ierobežojumus, ir lēmis par turpmāku atbalsta pieejamību Covid-19 krīzes skartajiem uzņēmumiem[[2]](#footnote-3).

Atbalsta saņemšanas ierobežojami attiecas uz uzņēmējiem, kuriem administratīvo sodu piemēro tikai par pārkāpumu, kas attiecas uz uzņēmuma nodokļu saistībām, pārkāpumiem muitas jomā, vai par darba tiesiskās attiecības regulējošo normatīvo aktu pārkāpumu. Šādu nosacījumu izvēle ir balstīta uz mērķtiecīgu tādas nodokļu maksātāju uzvedības kritēriju atlasi, kas definē uzņēmuma attieksmi pret nodokļu nomaksu un attieksmi pret citām saistībām pret valsti un darba ņēmējiem, kas tālejoši ir saistāmi ar ietekmi uz valsts budžetu. Neskatoties uz faktu, ka ir virkne citu administratīvo pārkāpumu, par kuriem ir sodāmi uzņēmumi un to valdes locekļi, lai īstenotu sabiedrības interešu nodrošināšanu, konkrētajā situācijā ir izvēlēta selektīva pieeja, lai īstenotu ciešu saikni starp valsts atbalsta pretendentu nodokļu saistību izpildi, kas nodrošina budžeta ieņēmumus, un attiecīgi iespēju pretendēt uz valsts budžeta līdzekļiem. Šādi tiek nodrošināti taisnīgi apstākļi nodokļu maksātājiem, kas ir uzskatāmi par godīgiem nodokļu maksātājiem un kas ievēro attiecīgos normatīvos aktus. Tādējādi uzskatāms, ka izveidots taisnīgs mehānisms, kas paredz piešķirt atbalstu godprātīgiem Covid-19 krīzē cietušiem uzņēmumiem.

Ministru kabinets informē, ka Krīzes vadības grupas 2021. gada 22. aprīļa sēdē ir pieņemts lēmums virzīt izskatīšanai Ministru kabinetā MK noteikumu Nr. 676 grozījumu projektu, kas ietver izmaiņas noteikumu 16.5. apakšpunktā, nosakot, ka atbalsts netiek piešķirts, "ja uzņēmums vai tā valdes loceklis iepriekšējā gadā un iesnieguma izvērtēšanas brīdī ir sodīts par pārkāpumu, kas attiecas uz uzņēmuma nodokļu saistībām, pārkāpumiem muitas jomā, vai par darba tiesiskās attiecības regulējošo normatīvo aktu pārkāpumu, izņemot gadījumu, ja par atsevišķu pārkāpumu ir piemērots brīdinājums un gada laikā naudas sodu kopsumma nepārsniedz 500 *euro*". Tādējādi turpmāk netiks vērtēts katra individuālā naudas soda apmērs.

Ņemot vērā paustos apsvērumus, Ministru kabinets secina, ka MK noteikumos Nr. 676 ir paredzēts savstarpēji līdzsvarots un saskaņots tiesiskais regulējums, tas paredz vienādos un salīdzināmos apstākļos esošu personu vienlīdzību un labuma sadali proporcionāli nopelniem. Līdz ar to MK noteikumu Nr. 676 16.5. apakšpunkts atbilst Satversmes 1. pantam.

Pielikumā: Ministru kabineta 2021. gada 27. aprīļa sēdes protokola   
Nr. 36   31. § izraksts.

|  |  |  |
| --- | --- | --- |
| Ministru prezidents | (paraksts\*) | A. K. Kariņš |

\* Dokuments ir parakstīts ar drošu elektronisko parakstu

1. Skatīt Covid-19 infekcijas izplatības seku pārvarēšanas likuma 2. pantu. [↑](#footnote-ref-2)
2. Ministru kabineta 18.02.2021. noteikumi Nr. 123, Ministru kabineta 04.02.2021. noteikumi Nr. 87, Ministru kabineta 28.01.2021. noteikumi Nr. 71, Ministru kabineta 14.01.2021. noteikumi Nr. 31, Ministru kabineta 12.01.2021. noteikumi Nr. 27, Ministru kabineta 15.12.2020. noteikumi Nr. 753, Ministru kabineta 08.12.2020. noteikumi Nr. 728, Ministru kabineta 01.12.2020. noteikumi Nr. 725. [↑](#footnote-ref-3)